钦定古今图书集成/明伦汇编/氏族典/第151卷 > 《廖用贤尚友录》 > 袁绍
## 钦定古今图书集成/明伦汇编/氏族典/第151卷 > 《廖用贤尚友录》 > 袁绍

按《后汉书袁绍传》：“绍字本初，汝南汝阳人，司徒汤之
孙。壮健好交结，大将军梁冀以下莫不善之。少为郎，
除濮阳长。遭母忧去官，徙居洛阳。绍有姿貌威容，爱
士养名。既累世台司，宾客所归，加倾心折节，莫不争
赴其庭。辟大将军何进掾，为侍御史、虎贲中郎将。中
平五年，为佐军校尉。灵帝崩，绍劝何进征董卓等众”
军胁太后，诛宦官，转司隶校尉。及卓议欲废立，绍勃
然曰：“天下健者岂惟董公！”横刀长揖径出，悬节于上
东门而奔冀州。董卓购募求绍，周珌、伍琼为绍说卓，
卓乃遣授绍勃海太守，封邟乡侯。初平元年，绍遂以
勃海起兵讨卓，自号车骑将军，领司隶校尉。韩馥见
人情归绍，举冀州以让绍，绍遂领冀州牧。兴平二年，
拜绍右将军。建安元年，曹操迎天子都许，以绍为太
尉，封邺侯。时曹操自为大将军，绍耻为之下，伪表辞
不受，操大惧，乃让位于绍。二年，拜绍大将军，锡弓矢
节钺，虎贲百人，兼督冀、青、幽、并四州，然后受之。四年，
绍简精兵十万，骑万匹，欲出攻许，以审配、逄纪统军
事，田丰、荀谌、许攸为谋主，颜良、文丑为将帅。五年，进
军攻许，先遣颜良攻曹操别将刘延于白马。绍自引
兵至黎阳，曹操击颜良，斩之。绍乃度河，壁延津南，使
刘备、文丑挑战。曹操又击破之，斩文丑。再战而禽二
将，绍军中大震。操还屯官度，绍进保阳武。相持百馀日，绍军大溃。绍与八百骑度河，至黎阳北岸，入其将
军蒋义渠营，至帐下，把其手曰：“孤以首领相付矣。”义
渠避帐而处之，使宣令焉。自军败后发病，七年夏薨。